Sag C-180/06

Renate Ilsinger

mod

Martin Dreschers, kurator for Schlank & Schick GmbH

(anmodning om præjudiciel afgørelse indgivet af Oberlandesgericht Wien)

»Retternes kompetence i civile sager — forordning (EF) nr. 44/2001 — kompetence i sager om aftaler indgået af forbrugere — ret for forbrugere, som har modtaget vildledende reklame, til ved søgsmål at gøre krav på en tilsyneladende vundet gevinst — kvalifikation — sag om en kontrakt som omhandlet i nævnte forordnings artikel 15, stk. 1, litra c) — betingelser«

Forslag til afgørelse fra generaladvokat V. Trstenjak fremsat den 11. september 2008 I ‐ 3964

Domstolens dom (Første Afdeling) af 14. maj 2009 I ‐ 3998

Sammendrag af dom

Retligt samarbejde i civile sager – retternes kompetence og fuldbyrdelse af retsafgørelser på det civil- og handelsretlige område – forordning nr. 44/2001 – kompetence i sager om forbrugerkontrakter

[Rådets forordning nr. 44/2001, art. 15, stk. 1, litra c)]

I en situation, hvor en forbruger i henhold til lovgivningen i den medlemsstat, på hvis område han har sin bopæl, og ved retten på det sted, hvor bopælen er beliggende, nedlægger påstand om, at et postordresalgsselskab i en anden medlemsstat tilpligtes at udbetale en gevinst, som forbrugeren tilsyneladende har vundet, og

— når dette selskab med det formål at tilskynde forbrugeren til at indgå en aftale har sendt en forsendelse, der er stilet til sidstnævnte personligt, og som kan give forbrugeren det indtryk, at han vil blive tildelt en gevinst, hvis han anmoder om udbetaling heraf ved at returnere det forsendelsen vedhæftede »gevinstcertifikat«

— men uden, at tildeling af denne gevinst er betinget af en bestilling af varer, der udbydes til salg af dette selskab, eller af en prøvebestilling,

skal de i forordning 44/2001 om retternes kompetence og om anerkendelse og fuldbyrdelse af retsafgørelser på det civil- og handelsretlige område fastsatte kompetenceregler fortolkes på følgende måde:

— Et sådant af forbrugeren anlagt søgsmål er omfattet af nævnte forordnings artikel 15, stk. 1, litra c), på betingelse af, at den erhvervsdrivende sælger er retligt forpligtet til at udbetale gevinsten til forbrugeren.

— Når denne betingelse ikke er opfyldt, er et sådant søgsmål kun omfattet af samme bestemmelse i forordning nr. 44/2001 i tilfælde af, at forbrugeren faktisk har foretaget en bestilling hos denne erhvervsdrivende sælger.

Artikel 15, stk. 1, litra c), i forordning nr. 44/2001, som svarer ordret til artikel 13 i Bruxelleskonventionen, kræver nemlig, at en aftale er indgået af en forbruger med en person, der udøver erhvervsmæssig virksomhed. For at der foreligger en aftale i henhold til denne bestemmelse, er det imidlertid uomgængeligt nødvendigt, at den erhvervsdrivende sælger påtager sig en retlig forpligtelse ved at afgive et bindende tilbud, som er tilstrækkeligt klart og præcist med hensyn til dets genstand og omfang til at kunne give anledning til en aftalemæssig forbindelse, dvs. erklærer sig selv for at være ubetinget rede til at udbetale den omhandlede gevinst til forbrugere, der anmoder herom. Foreligger der ikke en sådan retlig forpligtelse, finder artikel 15, stk. 1, litra c), kun anvendelse på betingelse af, at det vildledende gevinsttilsagn er blevet efterfulgt af indgåelse af en aftale mellem forbrugeren og postordresalgsselskabet, der kommer til udtryk ved en bestilling foretaget hos sidstnævnte.

(jf. præmis 53-55, 59 og 60 samt domskonkl.)